Harrastajaleiriläinen

***Harrastaja- tai tuttavallisemmin harrastusleiriläinen*** on Suomen Matemaattisen Yhdistyksen (SMY) järjestäytyneiden eliittikalkuloijien valtuutettu jäsen. Harrastajaleirikuntien pääfunktio on lyhyen aikavälin, mutta sitäkin vaarallisempien matikkaleiritehtävien suoritus. He voivat työskennellä mms. pihanurmella, ilmastoimattomissa sisätiloissa, säkkipimeässä ja jopa kaatosateessa kunhan välineet ei mene hunningolle. Yleensä nakkeihin kuuluu kriittisen vaikeiden harrastustehtävien teko, kuin myös suurten oppilasmassojen tukiopetus. Matikkakilpailuissa harrastajat puskevat menemään erillisessä huoneessa, jottei alempinatsaisten työskentely häiritse heitä.

Leiripalveluksen (mahdollinen palvelusaika 12v - 19v) jälkeen spekuloidaan että harrastajia rekrytoidaan teekkareiksi. Näissä kertomuksissa voi olla perää, ottaen huomioon polyteknikkojen jämptin itsehillinnän ja pakonomaisen oppimishalun.

## Historia

Rankan leirin juuret lähtevät vuodesta 1945, kun Suomea tärisyttivät vaaran vuodet. Tultiin siihen tulokseen että vastaisuudessa suomalainen nuoriso kaipaa enemmän älliä neuvostoliiton juketusta-, ja valvontakomission karistamista varten. Siihen aikaan matikkaleiri oli vielä tuntematon ja sangen voimaton ryhmä, mutta puheenjohtaja Pekka Myrberg käski parhaat leiriläiset järjestäytymään näpäsäkäksi nuorisojengiksi joka edustaisi Suomen uutta alkua. Tietenkään sen jälkeen ei Suomi missään suuressa lirissä ollutkaan, vaan matematiikka toimi pasifistisena, ja yhdistävänä kilpailunaiheena itänaapurin kanssa. Monien tuntema matematiikan emeritusprofessori O. Martio oli huhujen mukaan harrastusleirillä sen syntyaikoina.

### Operationaalinen historia

#### 1955

Ensimmäinen valtakunnallinen matikkakokous järjestettiin 10 vuotta harrastajien synnyn jälkeen, Joensuun yhteiskoulussa. JK Paasikiven puheessa hän avasi syvää kunnioitustaan matikkaleirin kovimpia puurtajia kohtaan. Kokous oli täysin sisämaallinen, ja siihen kutsuttiin matikkaleiriläisiä eri puolilta Suomea. Itse kokoontumispaikka perustui siihen että professori Myrberg tykkäsi budjailla Pohjois-Karjalassa viipurin menetyksen jälkeen.

#### 1981-1989

Neuvostoliiton ajoneuvo, kantaen suurta kovaäänistä, kajautti rajan yli Suomeen että Pietarin valtionyliopiston laboratoriopojilla leikkaa paremmin kuin harrastajilla. Presidentti UKK oli järkyttynyt iigorin tekemästä tempauksesta, ja julistus ensimmäisestä maidenvälisestä matikkakilpailusta jäi yhdeksi hänen viimeisistä tekemisistään huomattavan pitkällä valtakaudellaan.

Neuvostoliitto meni sitten voittamaan, mutta Suomeen jäi häpeän mukana uusi taistelumieli. Vuonna 1983 järjestettiin uusi matikkakokous, jossa mahdollisuudet opetussuunnitelman parantelusta jäivät leijumaan. Kokoukset tihenivät villillä 80-luvulla, ja yhteensä niitä pidettiin neljä. Tärkeä mainittava on vuoden 1989 saavutus, jossa harrastajaleiriläiset saivat laskettua suomineidon pituuden millimetrien tarkkuudella.

#### 1990-2000

Rospuutto sun muu ravisteli Suomen maata, joten maidenvälisiin matikkakilpailuihin ei ollut varoja. Matikkakokouksia ilmeni muutama. V. 1991 harrastajien meriittilista kasvoi, kun he keksivät Mauno Koiviston kivesten tilavuuden.

#### 2001-2011

Näinä vuosina pidettiin tasaisemmin maidenvälisiä kilpailuja, joista Suomi voitti kaikki. Venäjällä näistä vuosista on oltu hissukseen aivan ymmärrettävästä syystä. Muuten harrastajien rahoitus jatkoi kärsimistään, eikä tilanne parantunut ennen vuotta 2012 jolloin vedottiin yhdistyksen rikkaaseen historiaan sekä vaikutukseen nuorisossa.

#### 2012-

Kun rahahanat aukesivat, alettiin Suomi-Venäjä-matseja järkätä miltei vuosittain. Ohessa tulokset:

* **Maidenvälinen kilpailu 2013** - Hikinen tasapeli harrastajien ja venttunuorten välillä. 15 harrastajaa joutui tehohoitoon.
* **Maidenvälinen kilpailu 2015** - Voitto, kaikilta matikkaleirin osastoilta erinomaista yritystä. Ei sitten minkäänlaisia menetyksiä, edes kalustollisesti.
* **Maidenvälinen kilpailu 2017** - Tasapeli, ei henkilötappioita.
* **Maidenvälinen kilpailu 2018** - Murskavoitto, jossa iivanalle annettiin särmäkästä ja terävää palautetta vuoden 1981 välikohtauksesta. Kukaan ei joutunut sairaalasänkyyn.
* **Maidenvälinen kilpailu 2019** - Pienestä kiinni ollut voitto, jossa viimehetkillä harrastajat muistivat tiheysfunktion, eivätkä jääneet kakkosiksi. Seitsemän kolmen vinoneliön laskijaa veti pulttarin ja jätti kilvan kesken. Yhteenotto mainitaan *Erityisluokan mies 2*:ssa, jossa tuutori Kallasvuo väittää olleensa taistossa mukana.
* **Maidenvälinen kilpailu 2020** - Kivulias häviö, jossa suomalaisen pähkäilyn taso kärsi verrattuna *uraa*-huutoa mölyäviin venuihin. Kahdellakymmenellä harrastajalla hajosi kasetti, jonka johdosta jäljelle jääneet harrastajat palkittiin Väisälän palkinnolla, sekä avaramielinen oppija-ansiolla.
* **Maidenvälinen kilpailu 2021** - Voitto, eipä siinä sen enempiä. Harrastajatappioilta säästyttiin, vaikka ikäväksemme kaksi syventynyttä konkaria menetettiin tuoksinnassa.
* **Maidenvälinen kilpailu 2022** - Naseva tappio, jossa pyyhkeen kehään heitti kaksi harrastusleirin poikaa. *Erityisluokan mies* keskittyy juuri tähän yhteenottoon, jossa Antto Helanenkaan ei selvinnyt ruhjeetta.

## Valinnat ja koulutusprosessi

Ennen itse harrastajaleiriä kandidaatin on punnerrettava läpi paineensietokyvyn kartoituksista ja muista psykologisista kokeista. Valintaprosessissa tehdään noin 500 aarin maanmittaus, 50 mutkikkaan tehtävän putki kahteen minuuttiin sekä pahamaineinen kombinatoriikan ja todennäköisyyksien koe erinomaisen pääsyrajalla.

Mikäli kandidaatti pääsee loistamaan joka osa-alueessa myönnetään hänelle ilmainen ruoka ja punkka harrastajaleirin liepeissä. Harrastaleiriä on elävöitetty tiedotusvälineille julmana, mehut puristavana ja turpaan vetävänä kurssina, jolla 80% päätyy luopumaan leikistä. Jäljelle jäävät pakotetaan laulamaan tulipunaruusuja saunamaisessa luokkahuoneessa, tariffiteorian laskuharjoitusten parissa.

Harrastajakesän opetussuunnitelma vaiheittain:

* viikon soveltavan matematiikan jakso
* 2 viikon permutaatio-, eli alkionjärjestysperiodi
* 2 viikon kattava Texas Instruments-laskinperehdytys
* viikon opetus osajoukoista ja binomikertoimista.
* 2 viikon loppukoeperiodi, jonka jälkeen pidetään valmistumisjuhla.

Leirin läpäisyn jälkeen harrastajat saavat oman leirikuntansa merkkihousut, ja niihin kolme vinoneliötä varmennukseksi. Uusharrastajat rykmentöidään ns. harrastajaryhmiin. Marraskuussa harrastusleiriläiset laitetaan vielä kahden viikon toiminnanjohdantokurssille että jokainen leiriläinen on varmasti valmis tositoimiin. Sen aikana tehdään niin ryhmäyttäviä kuin oma-aloitteisia harjoituksia.

Suurimmalla osalla rääkki tulee nyt päätökseensä, mutta apulaisohjaajan- ja yövahdin natsoja hakevat jatkavat kokoontumisiin saapumista vielä maksimissaan vuoden ajan. Apulaisohjaajilta ja vahdeilta odotetaan yritteliäisyyttä ja periksiantamattomuutta siinä missä sitä enää on jäljellä.

## Harrastusleirin osastot

* Ensimmäinen tukiopetusosasto eli harrastajaryhmät 1-4 (Tukikohtana toimii Joensuun lyseon lukio)
* Toinen tukiopetusosasto eli harrastajaryhmät 5, 7, 8 ja 9 (Tukikohtana toimii Kajaanin lyseon lukio)
* Hoksotinosasto eli harrastajaryhmät 10 ja 14 (Tukikohtana toimii Joensuun lyseon lukio) (ks. Jussi Ypyä)
* Erityisopetusosasto eli harrastajaryhmät 11-13 (Tukikohtana toimii Joensuun lyseon lukio)
* Ihmelapsiosasto eli harrastajaryhmät 15 ja 16 (ryhmät lakkautettu kun leiriläisten epäiltiin sekautuneen luonnontieteellisiin aloihin.)
* Käsitteellinen tiedeosasto eli harrastajaryhmä 6 (Tukikohtana toimii Iisalmen lyseon lukio, ja välillä Ahmon koulu)

### Ryhmärakenne

Osastot jaetaan siististi kahdelle SMY:n matikkaleiriyli-intendentille. Jokaista osastoa johtaa yksi intendentti, muutama kokenut lehtori apuopettajana ja osaston luottamusmies. Ryhmiä ohjaavat luokanohjaajat, apulaisohjaajat ja yövahdit.

Loput leiriläiset järjestävät itsensä yksilöinä. Laskija voi lähteä esimerkiksi kärkimieheksi, motivoijaksi, raskaan summainarsenaalin ammattilaiseksi, aivoraatajaksi, mokkamieheksi, elvytysmiehistön jäseneksi, tehtävänannon selittäjäksi, kellon vahtaajaksi, muikkarivihoksi tai supliikkivastaavaksi. (Odöörit voivat tehdä suurtakin hallaa ryhmän keskittymiselle.)

## Tunnelmia

> Vitut tästä selviää ilman kädellä käyntiä.
>
>

> Kun olen maissani, muistan etten ole mikään pahviaivoinen palsternakka tai taliaivoinen tamburiini, vaan ehta matikkaleiriläinen!
>
>